Worcester F 80 Distinctiones

10 Amor Dei et mundi

Amor Dei et mundi est duplex qui similis. In homine stare non possunt [1] Joan. 2[:15]: *Si quis diligit mundum non est caritas* Dei *in eo.* Si multi dicunt se diligere Deum set mente et factis negant; Psal. [77:36]: *Dilexerunt eum in ore suo.* etc. Si verum voluimus scire, nota quod illud in quo homo plus iocundatur, illud plus diligit. Vnde, refert Macrobius in *Saturnale*, quod miles quidam habens vxorem suspectam consiluit clericum peritum. Ille autem assidens vxori in mensa tetigit pulsum eius, qui dum fieret sermo de amasio multum mouebatur. Cum vero de proprio viro quiescebat. Miles Christus; vxor anima, que aliquando diligit plus mundum quam Christum.

¶ Cuius signum est si fiat sermo de Christo tepescunt auditores, si de mundo euigilant et applaudunt. Vnde, legitur in *Vitis Patrum*, quando quidam abbas loquebatur de celestibus dormitabant confratres, quando vero de secularibus euigilabant et ridebant. Et tunc porci videbantur discurrere inter eos. Sed hoc mirum est cum mundus sit transitorius, Deus autem eternus. Vnde Crisostomus *Super Matthaeum* que celerem finem habent sine fine queruntur. Vnde et amatores mundi similes sunt pisci qui dicitur carcarnicus cuius natura est quod in aqua salsa gaudet et conualescit. In dulci vero aqua ventrem euertit[[1]](#footnote-1) sursum tanquam mortuus donec redeat ad aquam salsam.

¶ Sic multi dum versantur in solicitudine terrena, que, secundum Boethium, *De consolatione*, multis amaritudinibus est respersa gaudeant et hilarantur. In verbis autem diuinis nullum[[2]](#footnote-2) senciunt saporem. Et hoc est ventrem sursum vertere, per ventrem se excusare ne audiant sermonem, id est, si ad prandium festinare. Dicunt enim dies multum transiit, eamus ad prandium, contra quos, Philip. 3[:18-19]: *Flens dico, inimicos crucis Christi* q*uorum Deus venter* *est*, etc. In istis temporalibus est ita quod oculus existens in vno positus et respiciens celestia indicat ea fore parua. Causa est propter multam distanciam ab eis.

¶ Sic qui in suppremis esset iudicaret terrena parua. Sic est de amatoribus mundi et de amatoribus celi. De primis, dicitur [1] Cor. 2[:14]: *Animalis homo non percipit ea que*

/fol. 213ra/

*sunt Spiritus Dei*.

¶ De aliis, dicitur ad Philip. [3:8] Omnia *arbitratus sum ut* *stercora*. / Vide igitur in teipso quantum ab amore mundi distes et tantum amori Dei appropinquas. Et econtra vnde nota quod immoderator amator terrenorum verius ea odit. Quam odit quia vtitur ad malum eorum. Nam malum eorum est quod sic fraudantur debito fine ad quem Deus ordinauit, vt videlicet serui aut homini Deo timenti et obedienti, set cupidus vult vt seruiant sue proprie voluntati. Et sic ea odit quia seruit ea custodiendo vt seruus dum non vult illis debite vti.

¶ Econtra obedientes diuine voluntati vtitur illis vt dominus. Vnde quod Dominus a quibusdam terrena subtrahit ad bonum eorum facit, intelligens terrena talibus obesse. Ergo contemptor diuiciarum est earum amator.

¶ Item amor triplex distinguitur. Est enim amor vanus, malus, bonus. Primus est periculosius. Secundus perniciosus. Tercius fructuosus. Primus amat diuicias temporales, delicias carnales, honores seculares. Secundus amat libidinem immundicie, cupiditatem auaricie, peruersitatem suberbie.

¶ De primo, amor vanus amat diuicias sicut ydropicus potum, ignis lignum, Eccle. 5[:9]: *qui amat diuicias fructum non capiet ex eis*. Eccli. 10[:10]: *Nichil iniquius quam amare peccunia*. Alii amat delicias sicut scabiosus, fricatum, febricitans, vinum, Prou. 21[:17]: *Qui diligit epulas* implebitur *egestate et qui amat vinum,* etc. Alii amant honores sicut fumus ascensum, Matt. 23[:6]: *Amant primos* accubitos.

¶ Secundo amor malus triplex est secundum illud [1] Joan. 2[:16]: *Omne quod in mundo est*, etc. Primum amant libidinem sicut vipera coitum, papilio flammam, [2] Tim. 3[:4]: *Voluptatum amatores magis quam Dei*. Sicut Amnon[[3]](#footnote-3) amant Thamar sororem suam, [2] Reg. 13[:20]. Secundi amant cupiditatem sicut sanguissuga sanguinem furiosus gladium, [2] Pet. 2[:15]: *Derelinquentes viam recta erraverunt*, etc. Eccli. 7[:13]: Noli errare *noli amare [mendacium]*.

¶ Tercii amant peruersitatem superbie. Sic Lucifer ascensum fatuus magistratum, [3] Joan. 1[:9]: *Qui amat primatum genere* inter vos *Diotrephes, non recipit nos.* Diotrephes

/fol. 213rb/

interpretatur sponsus infalsus, Sap. 15[:6]: *Malorum amatores digni sunt* morte.

¶ Tercius amor fructuosus triplex: Nam primus est amor Dei qui amandus sicut quies a laborante. Sicut bonum naturaliter a quolibet ente, qui exigit in temptacionem in affeccione vt ametur super omnia.

¶ Nam si bonum debet amari quia bonun et magis bonum debet magis amari, Matt. 10[:37]: *Qui amat Patrem et matrem plus [quam] me, [non est dignus]*.

¶ Secundo debet habere officiositatem in opere. Nam a fructu cognoscitur radix. Deut. 11[:1]: *Ama Dominum Deum tuum et observa precepta eius*.

¶ Tercium, scilicet, contumacionem in execusione, Prou. 5[:19]: *In amore eius delectare iugiter*.

¶ Secundus est amor[[4]](#footnote-4) spiritualis boni et sicut in bono amore quam gradus est vlterior, tanto nobilior. Sed econtra in amore inordinato quanto gradus alcior tanto peior, sicut peius ligari quam tantum vulnerari, ita peius est languescere quam ligari. Nam ligatus potest redemi et sic euadere. Set languidus eciam redemptum non posset abire. Similiter peius est in tali amore illicito liquescere quam languescere, quia languidus aliquo modo sanari posset, set liquescens velut diffusus est insanabilis, Gen. 49[:4]: *Effusus es sicut aqua, non crescas*.

¶ Item est amor mundialis causa vtilitatis, quidam carnalis causa voluptatis, quidam naturalis propter consanguinitatem, quidam spiritualis propter honestatem.

1. euertit ] F 128, Lambeth *corr*. euerto F 80. [↑](#footnote-ref-1)
2. nullum ] Lambeth *corr*. multum F 80. [↑](#footnote-ref-2)
3. Amnon ] *corr.* amor F 128, F 80, amon Lambeth. [↑](#footnote-ref-3)
4. amor ] *add.* Christi qui diligendus est sicut simile a simili, Deut. 10[:18]: Dominus *amat* peregrinos, id est, vos, igitur atque. Secundus eius amor…. Lambeth. [↑](#footnote-ref-4)